runetrust/blame-folketinget-dk huggingface dataset:
Ole M. Nielsen (KRF), 1999-03-24:
Og så vil jeg også godt spørge fru Bodil Thrane, om ikke hun kan bekræfte, at det af Bichelrapporten fremgår, at det pesticidindtag, som danskere får igennem fødevarer, ligger på 1 pct. af grænseværdien af, hvad man kan tåle at få som acceptabel indtagelse, og af den ene procent stammer kun 40 pct. fra danske fødevarer og dansk drikkevand, resten kommer fra den smule importerede frugter osv., vi bruger.
Henning Hyllested (EL), 2017-05-10:
Så kan man selvfølgelig sige, at afgiftsfritagelsen automatisk var blevet udfaset, men det blev jo aldrig prøvet, om de partier, som i virkeligheden udgjorde et flertal, kunne finde sammen i en aftale, og det skyldtes jo da i høj grad, at De Radikale og Socialdemokraterne indgik aftalen med den daværende Venstreregering.
Finn Sørensen (EL), 2014-05-09:
Hvis det virkelig er ministeriets opfattelse, at EU-retten bestemmer, hvordan vi skal anvende ILO-konvention 94, på trods af klare udtalelser fra den tidligere beskæftigelsesminister, hr. Claus Hjort Frederiksen, om, at det er der ikke noget om, ser jeg selvfølgelig frem til, at ministeren kommer og forklarer os det.
Hans Kristian Skibby (DF), 2013-01-23:
Så synes jeg jo bare, det er underligt, vi har en minister, der både er erhvervs- og vækstminister, som taler imod vækst i Kjerteminde Avis, altså ikke imod vækst på selve avisen – de skal nok klare sig – men imod vækst i Danmark og på de danske arbejdspladser.
Anne Baastrup (SF), 2003-02-07:
Men har ministeren overvejet, om der er problemer med børnekonventionen, og agter han i givet fald - jeg hørte jo, der var en åbning, ministeren var lidt bekymret - at følge den op, således at vi overholder børnekonventionen, så børn ikke bliver sat sammen med voksne kriminelle, men et andet sted?
Tom Behnke (FRI), 1999-11-19:
Hvad nu, hvis det var Kristelig Fagbevægelse, der havde 90 pct. af overenskomsterne her i landet, og de røde fagforeninger kun havde 10 pct. og ikke kunne komme igennem, for hver gang de prøvede, så kom de kristelige og blokerede og demonstrerede med vold og magt?
Finn Sørensen (EL), 2016-05-23:
Det vil sige, at det, der sker med alle de her reformer, jo ikke er, at der kommer flere i arbejde som følge af dem, men det er, at der sker en ændring, således at der bliver færre på de ordninger, som ligger på dagpengeniveau, og flere på de ordninger, der ligger på kontanthjælpsniveau, og at gruppen af mennesker helt uden forsørgelse vokser.
Vibeke Peschardt (RV), 1997-11-21:
Det er jo sådan, at der er lagt nogle spor ud for fremtidens togdrift i Danmark, og de spor har næsten alle været enige om, og vi er egentlig også godt i gang med at udmønte ideerne. I Det Radikale Venstre har vi gjort os nogle tanker, som godt kunne passe ind i både trafikministerens udmelding for lidt siden og i lidt af det, der står i Enhedslistens forslag.
Alex Ahrendtsen (DF), 2018-04-26:
Især når der kommer så mange mennesker til landet med børn, skal vi jo sørge for, at de kan dansk, og at de er integreret, inden de kommer ud i skolen og i klasserne, og det er både af hensyn til flygtningebørnene selv, men så sandelig også til de mange danske skoleelever, der sidder i klasserne.
Leif Mikkelsen (LA), 2012-05-24:
Det er jo lidt overraskende at høre, at ordføreren for det, der engang var Danmarks liberale parti, og som har haft et slogan, der hed »Mennesket før systemet«, nu bruger sin ordførertale til at tale systemets sag, og det er bare synd for dem i Skævinge, som nu må betale en stor pris.
Peter Madsen (V), 2010-06-10:
Men jeg kunne godt tænke mig at spørge hr. Torben Hansen, om han har fortalt dem, der kom i deputation, at »En Fair Løsning«-planen tager udgangspunkt i Arbejdsmarkedskommissionens regneeksempel, der viser, at man kan skaffe 14 mio. kr., hvis alle arbejder 1 time mere om ugen.
Klaus Hækkerup (S), 1997-10-22:
Efter de gældende regler er det sådan, at udbyttet fra datterselskab til moderselskab ikke beskattes, hvis moderselskabet har ejet en aktieandel på mindst 25 pct. af aktiekapitalen i datterselskabet i enten hele det indkomstår, hvori udbyttet er modtaget, eller i en sammenhængende periode
Egil Møller (DF), 2000-04-26:
Jamen for at der ikke skal være tvivl om det, så vil Dansk Folkeparti da også strække hånden frem, hvis det kan hjælpe på, at vi sammen måske får lavet en informationsavis bestående af de forskellige opfattelser, der er repræsenterede her i Folketinget, hvis det er det, der skal til for at få et kompromis, for ellers synes jeg nok, at bevægelserne, som har interesse i det spørgsmål, principielt også skal have lejlighed til at markere sig i en sådan informationsavis, men altså hånden er da strakt frem.
Susie Jessen (DD), 2023-12-07:
Vi har jo set, hvordan mange har syntes, det er meget forhånende, at man tegner profeten Muhammed, og der er nok også nogle, der synes, at det er meget forhånende at pakke Koranen ind i et prideflag f.eks. Så hr. Jon Stephensens definition af, hvad der er forhånende, er sikkert meget anderledes, end hvad min definition er af, hvad der er forhånende.
Hans Kristian Skibby (DF), 2012-04-18:
Derfor skal man jo huske, at hvis ikke man har et hjemmemarked, er der ingen grund til at producere i Danmark, fordi vi har høje lønninger, høje afgifter osv. Derfor er der jo mange, der så vil sige, at så må de da vælge at placere deres produktionsvirksomhed tættere på deres kunder og dermed få en mindre udgift til distribution af varerne, færre lastbiler, der kører langt, færre flyvemaskiner, der flyver langt, færre tog, der skal køre langt.
Ole Sohn (SF), 2006-11-10:
Jo, for når man forringer folks mulighed for at gå på efterløn og pension ved at hæve efterlønsalderen til 63, 64, 65 og 66 år, sådan som det ligger i det lovforslag, vi skal behandle på tirsdag, og tilsvarende gradvis hæver pensionsalderen fra 65 til 71 år, kommer man med garanti i en situation, hvor man bevisligt rammer folk, som ikke har andre valgmuligheder end efterlønnen, hvis helbredet ikke er optimalt.
Kristian Thulesen Dahl (DF), 2012-12-18:
Jeg noterer mig, at fru Sophie Hæstorp Andersens kritik kommer på baggrund af, at jeg nævner, at den her regering åbenbart, efter fru Sophie Hæstorp Andersens opfattelse, viderefører, at der kommer en øget brugerbetaling på sundhedsområdet.
Kathrine Olldag (RV), 2022-02-22:
Men når nu ministeren taler om børnefødder på trampoliner og glade stemmer i landsbyskolen osv., så bliver jeg her – og der kan jeg ikke lade være, nu har jeg endelig erhvervsministeren over for mig, og det sker så sjældent – simpelt hen bare nødt til at lave et lille kryds.
Poul Nielson (S), 1997-10-30:
Gennem betydelig støtte til FN's aktiviteter til minerydning og til andre organisationers indsats for støtte til mineofre har vi gjort en stor og rigtig indsats fra dansk side, og jeg vil faktisk slutte med at sige, at det, der piner mig mest ved afslaget på MIKA-aktstykket, faktisk er, at vi nu ikke kommer i gang med rydningen af landminer i Nordvestsomalia.
Søren Egge Rasmussen (EL), 2024-05-30:
Vi er sådan set nødt til at udfordre det, når vi har nogle sager, hvor vi vil noget andet, og derfor er det jo også helt legalt at fremsætte sådan et beslutningsforslag her, hvor det kolliderer, og hvor man, hvis der var et flertal for det her forslag, kunne risikere, at der var en minister, der fik sådan en EU-krænkelsessag på sugerørsområdet.
Christine Antorini (S), 2010-04-15:
I forlængelse af det vil jeg gerne høre, om den konservative ordfører så anerkender, at det lige præcis er den skelnen, der rent faktisk er i folkeskolen, herunder i faget kristendomskundskab, hvor det står klokkeklart, at der ikke skal ske forkyndelse i faget kristendomskundskab.
Karen Hækkerup (S), 2014-03-14:
Jeg synes, at det, der er godt ved at ændre modellen, hvilket vi gør nu, er, at vi begynder at lave et match, så vi både ser på, hvad vi egentlig har mulighed for som dansk samfund at tilbyde flygtninge, men at vi altså også sammenholder det med, hvad det er for nogle forventninger, flygtningene har.
Martin Lidegaard (RV), 2013-04-30:
Der er flere ordførere, bl.a. fra Venstre, Konservative og Dansk Folkeparti, der har spurgt til en overgangsordning, og jeg vil gerne bekræfte det, som jeg også gjorde opmærksom på ved fremsættelsen af lovforslaget, nemlig at vi vil bruge høringsfasen til at tage alle kommentarerne og alle de eksempler, der er på folk, som er gået i gang, med ind, og så vil vi selvfølgelig for forligskredsen fremlægge et forslag til overgangsregler.
Thomas Adelskov (S), 2005-11-10:
Så vil jeg spørge ordføreren: Er det ikke rigtigt, at når man har fjernet den uvildige rådgivning og nedlagt BST, så har man fjernet en del af det, der var fundamentet, nemlig dialogen på arbejdspladserne, som var med til at sikre og skabe mulighed for, at man rent faktisk kunne skabe ordentlige arbejdsforhold?
Kenneth Kristensen Berth (DF), 2017-05-02:
Vi har jo f.eks. det helt grundlæggende ønske, at arbejdskraftens fri bevægelighed inden for EU-området ophører, selv om jeg skal være ærlig og sige, at jeg ikke tror, det er britiske statsborgere, som giver Danmark de største udfordringer i den henseende; men så kan britiske statsborgere måske give udfordringer i en anden henseende.
Keld Albrechtsen (EL), 2000-05-09:
Derfor er det ren ideologi, og man må konstatere, at den borgerlige lejr har erkendt, at der er mangel på boliger, men står uden et svar, og det var mig lidt en skuffelse, at hr. Kofod-Svendsen, som, da han var boligminister, jeg husker det jo tydeligt, faktisk havde en helt anderledes indfaldsvinkel til det her, men nu er han faldet over i den der lejr.
Søren Søndergaard (EL), 2024-12-10:
Det er sikkert let at bruge et flertal her i Folketinget, det er sikkert enkelt, men det er ikke særlig klogt i forhold til det at inddrage borgerne og sørge for, at der er en procedure, der er i overensstemmelse med den lovgivning, som vi har vedtaget.
Jens Rohde (KD), 2021-05-21:
Det er heller ikke en til en, at vi vil kunne støtte op om alle de konkrete ting, der er nævnt i beslutningsforslaget, men overordnet set mener vi, at det faktisk er godt og gennemarbejdet, og vi synes også, at opfordringen til at indkalde til forhandlinger i sig selv vægter så tungt, at vi gerne vil bakke op om forslaget.
Jann Sjursen (KRF), 2000-05-15:
Det er ikke det, der er udgangspunktet for Kristeligt Folkeparti, overhovedet ikke, for jeg er enig med fru Margrete Auken i, at de gør en solid og stærk indsats. Men selv det kan jo give anledning til, at man stiller spørgsmål om, hvordan det vil gå på længere sigt, hvis man fortsætter, som man gør nu, og der er altså nogle, der godt kan stille sig selv det spørgsmål.
Villy Søvndal (SF), 2003-12-03:
Jeg er selvfølgelig meget opmærksom på, at kirkeministeren ikke er dybdepsykolog, men teologisk uddannet, når jeg stiller spørgsmål. Men jeg vil alligevel spørge, hvilke overvejelser det giver ministeren anledning til, at to så fremtrædende medlemmer af Dansk Folkeparti, som tilfældet er, finder anledning til at stille seks opklarende spørgsmål til et spørgsmål om en enkeltperson.
Rasmus Jarlov (KF), 2019-03-12:
Det er måske lidt svært for mig lige at se, at hvis vi bestilte en udredning fra Nationalbanken, ville der komme sådan en endelig autoritativ afklaring af hele den diskussion, som kører på livet løs over hele verden, og hvor de grundlæggende problemstillinger er de samme i Danmark, som de er i alle andre lande i verden, hvor man har banker, der i et eller andet omfang udsteder elektroniske penge, som hr. Pelle Dragsted udtrykte det.
Steen Gade (SF), 1997-11-27:
Det, vi mangler, er nogle præciseringer, som jeg synes havde været nyttige og fremadrettede, og som vi altså åbenbart ikke kan få med, fordi V og K ikke kan trækkes længere end dertil, hvor vi er kommet i dag. Så det flertal, der drager til Kyoto og bakker en stærk forhandlingslinje op, kommer til at omfatte SF.
Line Barfod (EL), 2008-06-04:
Da man her i Norden for efterhånden mange år siden besluttede, at man gerne ville have professionelle jordemødre, gik man meget lokalt til værks og sørgede simpelt hen for, at det enkelte sogn fandt kvinder, der kunne blive uddannet til jordemødre og så kunne tage tilbage til sognet og udføre et stykke arbejde der.
Jens Peter Vernersen (S), 2003-12-12:
Indgår det virkelig i det, man kalder positivt erhvervsklima, at stemme for et sådant forslag, når det derudover har betydet, at to andre store koncerner også har kunnet benytte det hul og har benyttet det, og mellem 10 og 20 andre virksomheder kan benytte det?
Claus Hjort Frederiksen (V), 2016-03-02:
Jeg deler ikke hr. Morten Bødskovs og venstrefløjens udtalte tro på, at alting er støbt i beton, og at vi nu har fundet den rigtige, ideelle tilstand, og at vi derfor ikke behøver at tænke på mere, for vi har fundet den rette balance i alting.
Jeppe Kofod (S), 2008-02-06:
Med hensyn til svaret om brud på konventioner kan jeg altså forstå, at hr. Søren Espersen helt klart og entydigt kan sige, at Dansk Folkeparti og hr. Søren Espersen, det er ordføreren for Dansk Folkeparti, vi taler om her, helt klart er tilhængere af internationale konventioner, menneskerettigheder og forbud mod tortur.
Keld Albrechtsen (EL), 1997-11-26:
Det, der lå i mit første spørgsmål og min omsorg for ministerens videre håndtering af denne sag, var, at når der nu kommer et sådant forslag, som vi må forvente fra Københavns Kommune, som vil være et forslag, der giver en bedre løsning for patienterne i København, ville det så ikke være klogere, at ministeren kommer med et åbent sind og ikke på forhånd smækker døren i for forhandlinger om en løsning af problemerne?
Johannes Lebech (RV), 2001-10-24:
Fru Bodil Thrane er meget tilhænger af forenkling, men forhåbentlig også af demokrati, og der ligger jo netop bag ved den decentralisering, der er i forslaget, nemlig at føre kompetence ned på et lavere niveau, et ønske om, at der skal være større grad af kirkeligt demokrati.
Jens Peter Vernersen (S), 1999-11-16:
Det andet spørgsmål, jeg godt vil stille, er: Hvordan vil man så finansiere? Er vi reelt tilbage til partiets program om arbejdsmarkedet, hvor der står: Finansiering af dagpengesystemet skal overtages af arbejdsmarkedets parter, altså at enhver på arbejdsmarkedet skal betale disse 36.000 kr. om året i kontingent?
Simon Kollerup (S), 2020-05-06:
For øvrige varelagre er spørgsmålet, om ikke den gradvise genåbning, som Danmark jo som et af de få lande er i gang med nu, faktisk er svaret på det, i forhold til at der bliver en større efterspørgsel og dermed også øget mulighed for salg af de pågældende varelagre.
Jens Henrik Thulesen Dahl (DF), 2020-06-04:
Lige i den aktuelle situation, hvor jeg tror at rigtig mange ude i samfundet bliver rigtig bekymret for, hvordan det vil være muligt – kan vi være sikre på, at vores ældre kan passes ordentligt, også i de kommende år; kan vi være sikre på, at daginstitutionerne er der med den kvalitet, som de nu skal have; kan vi være sikre på skolerne osv. – er det her et rigtig vigtigt forslag, og det giver et rigtigt vigtigt signal om, at det er det, som vi vil herinde.
Knud Erik Kirkegaard (KF), 1999-05-05:
Et godt psykisk arbejdsmiljø på en virksomhed er ikke noget, man bare kan beordre, hverken oppefra eller fra gulvet; det gode psykiske arbejdsmiljø fremkommer som resultat af en samarbejdsproces og hører derfor snarere hjemme i samarbejdsudvalget end i sikkerhedsorganisationen. Det gode arbejdsmiljø fremkommer heller ikke ved, at Arbejdstilsynet dukker op på virksomheden med blank kasket og høj cigarføring.
Frederik Bloch Münster (KF), 2025-04-23:
Det har jo store konsekvenser, når hovedvejen mellem Køge og Stevns pludselig bliver oversvømmet eller der kommer sprækker i asfalten, for så stopper al transport derimellem, og så har det kæmpe transaktionsomkostninger at skulle lave en alternativ midlertidig rute.
Jacob Mark (SF), 2017-05-04:
Det synes jeg nogle gange bliver lidt glemt i den her debat, og derfor vil jeg også bare håbe, at når man på et tidspunkt tager skridtet videre og sikrer mere åbenhed, ligesom Partistøtteudvalget anbefaler, så er man måske også klar til at styrke partierne, for det tror jeg faktisk er i vores alle sammens interesse.
Jens Henrik Thulesen Dahl (DF), 2020-03-24:
Det er også det, vi taler meget om i ordførerkredsen, altså at det er vigtigt, at vi finder løsninger, som gør, at man som studerende bliver understøttet bedst muligt i at kunne komme igennem både at få undervisning og få de kommende eksamener, hvordan de så end måtte komme til at fungere.
Charlotte Fischer (RV), 2006-12-14:
Så vil jeg sige med hensyn til 1-måneds-ventetids/frit valgs-fristen, at der jo ikke er nogen i det her Folketing, der er imod korte ventetider, og jeg synes egentlig, at de, der lytter til det her, skal tænke sig om: Hvordan kan det være, at der er nogen, der tøver med at indføre den her frist på 1 måned?
Susanne Eilersen (DF), 2017-03-30:
I Dansk Folkeparti ser vi disse to lovforslag som en naturlig udvikling og justering af valgloven; et par skridt til en mere fleksibel tilgang for partierne; et incitament til, at vælgerne mere aktivt skal påskønne at tage stilling til, hvilke personer de helst ser repræsentere deres parti og holdning på Christiansborg.
Marie Bjerre (V), 2023-05-17:
Jeg ved godt, at jeg kommer til at gentage mig selv lidt nu, men jeg mener sådan set ikke, at det er en rigtig fremgangsmåde med et udvalg, fordi jeg allerede er i gang med arbejdet, og min ambition er, at der inden årsskiftet kommer en handlingsplan eller en strategi for netop at have en helhedsorienteret tilgang til mænd og drenges udfordringer.
Sonja Albrink (CD), 2000-12-07:
I forbindelse med domstolsreformen blev der jo som bekendt vedtaget nogle regler, der havde til hensigt at skabe en større indsigt i dommeres bibeskæftigelser, og det er jo bl.a. på baggrund af de indberettigede oplysninger, at Rigsrevisor har udarbejdet dette notat.
Per Clausen (EL), 2012-02-08:
Så dermed er den finansielle krise jo en medvirkende årsag til, at vi i dag har gældsproblemer i rigtig mange europæiske lande, og derfor er det vel også interessant at spørge sig selv, om den her finanspagt kunne have spillet en positiv rolle i forhold til at forhindre den finansielle krise, hvad jeg er enig med ministeren i at den ikke kunne.
Peter Skaarup (DF), 2001-01-16:
Hr. Tom Behnke kritiserer Dansk Folkepartis forslag til vedtagelse for at være meget omfattende og være meget højtflyvende, hvorefter der efterlyses yderligere punkter til det: zonelovgivning, som vi er enige med hr. Tom Behnke i de ting, der er blevet sagt her, bilafgifter osv. Vi kunne være kommet langt omkring, men der er en regel om, at en vedtagelse skal kunne være på ét stykke papir, og det fylder vi vist lige akkurat ud, så der var ikke rigtig mulighed for flere linjer. En af de ting, vi har nævnt, og som hr. Tom Behnke i lighed med hr. Ebbe Kalnæs prøvede at gøre lidt nar ad, er jo et af de konkrete eksempler, hvor vi mener, der skal gøres en indsats, nemlig posthusene.
Henrik Sass Larsen (S), 2006-03-30:
Socialdemokratiet har tilsluttet sig skattestoppet med tre væsentlige tilføjelser, nemlig at lejerne i almene boliger skal kompenseres, at huslejen skal ned med op til 30 pct. i de dyreste almene boliger; at skattestoppet også skal indebære et brugerbetalingsstop for offentlig transport, børnepasning og voksenundervisning; og at vi til enhver tid vil stoppe skattehuller og skattefiduser.
Carsten Hansen (S), 2014-11-13:
Det vil sige, at man faktisk også kan – i forhold til at de her arbejder kan udføres på en måde, så man tager hensyn til det fremtidige energiforbrug, altså ved at få hulmursisoleret, ved at få fat i tag og fag, som det hedder inden for fagsproget – tage fat på den del af det.
Benny Engelbrecht (S), 2016-03-02:
Men lad mig så bare vende tilbage til hr. Morten Bødskovs spørgsmål og spørge: Kan det lade sig gøre at kombinere disse ting, når kommunerne på den ene side er presset af omprioriteringsbidraget og på den anden side, og det er der vist ingen af os, der er i tvivl om, er presset af øget flygtningetilstrømning?
Sophie Løhde (V), 2025-11-06:
Jeg tror, jeg vil afholde mig fra at kommentere enkeltpartiers måde at føre valgkamp på, andet end måske at konstatere, at alle partier nok i de her tider, hvor der er under 14 dage til det kommende kommunal- og regionsrådsvalg, gør deres yderste for at forsøge også at gøre opmærksom på at stemme på det parti, man så nu engang repræsenterer.
Keld Albrechtsen (EL), 2002-05-08:
Det, jeg vil spørge ministeren om, er: Kunne man ikke fra dansk side møde frem med en prioriteringsliste og sige, at når det nu kniber så meget med tempoet, har vi altså en række stoffer, som vi udmærket ved ikke går, og som vi vil af med, og opstille nogle helt præcise tidsfrister for de stoffer og så sige, at hvis de tidsfrister ikke opfyldes, må vi i Danmark have lov til at lave et midlertidigt forbud, indtil der kan blive lavet en endelig stillingtagen? Nu hørte jeg godt, at ministeren sagde, han ikke ville give et løfte i dag, men kunne ministeren så ikke love, at ministeren i løbet af forholdsvis kort tid vender tilbage, når han har overvejet, om han vil give et løfte?
Louise Frevert (DF), 2004-04-27:
Der er en anden gevinst ved, at forholdene bliver bedre for de enlige forsørgere: Ca. 75 pct. af forsørgerne i SU-systemet er kvinder, og lovforslaget har en god ligestillingsmæssig effekt, fordi flere kvindelige forsørgere får forbedret de økonomiske vilkår inden for SU-systemet, så de ikke alene kan påbegynde, men også fuldføre en uddannelse.
Elsebeth Gerner Nielsen (RV), 2003-03-26:
Ministeren må undskylde, men jeg tror, at for de fleste danskere, der har bare en lille smule snusfornuft, er det ret uforståeligt, at det, at myndighederne har taget fejl, ikke betyder, at fejlen kommer familien til gavn i den forstand, at man nu siger: Nu er det nok.
Ole Birk Olesen (LA), 2017-02-22:
Jeg kan sige, at det forhåbentlig er sådan, at det, når vi får en mere smidig id-kontrol hen over Øresund – takket være initiativer, der allerede er taget – og når vi får sat det i værk, så også vil aflaste Kystbanen, og det er det bedste, jeg kan love her og nu.
Troels Ravn (S), 2005-05-25:
Nu kunne jeg næsten forledes til at nyde hr. Søren Krarups indlæg, det var sådan lyrisk, poetisk, ja, næsten eventyragtigt, hvis ikke det var, at det dækkede over en skarp sarkasme og mundede ud i ord om, at forslaget er et paradeforslag fra en opposition, der kører på frihjul.
Nanna Westerby (SF), 2009-12-08:
Det medførte, at ministeren lovede at komme med en opfølgning for at hjælpe den enkelte forbruger i forbindelse med at føre en retssag, efter at Forbrugerklagenævnet eller et godkendt privat klage- eller ankenævn har dømt til fordel for forbrugeren, men hvor den erhvervsdrivende ikke følger indstillingen.
Kristian Thulesen Dahl (DF), 2007-10-04:
Jeg har det sådan, at jeg tænker: Gad vide, hvorfor der er nogle på Slotspladsen, der ønsker at udgive sig for SFU’ere og SF’ere, hvis de ikke er det. Gad vide, hvorfor det kan være; hvorfor har nogle mennesker åbenbart et ønske om at ødelægge SF’s image ved at udgive sig for at være nogle, der kommer derfra, hvis de slet ikke er det?
Lea Wermelin (S), 2020-04-24:
Nu har vi jo så desværre en coronakrise oveni, som alt andet lige har haft rigtig stor betydning for vores generelle arbejde – det tror jeg ikke jeg behøver at fortælle jer, for det har I allesammen mærket i høj grad – og det har derfor også haft betydning for, hvordan vi har kunnet gå videre i forhold til klimahandlingsplanen.
Steffen W. Frølund (LA), 2023-12-14:
Vi hjælper i det hele taget gerne regeringen med at accelerere den grønne omstilling, herunder ved at gentage min appel om ikke at blande en masse rødt ind i det grønne, for det sløver omstillingen, det sløver farten, og så skaber det en masse unødig friktion på ting, som vi ellers var fuldstændig enige om.
Hans-Pavia Rosing (S), 2000-05-04:
Jeg vil slutte med et forslag til vedtagelse fremsat af samtlige partier, som lyder: Forslag til vedtagelse »Folketinget hilser planerne om at revidere »Strategi for dansk støtte til oprindelige folk« af juli 1994 i sammenhæng med revisionen af den overordnede strategi for dansk udviklingsbistand »Partnerskab 2000« velkommen.